google/wiki40b huggingface dataset:
The Lightning Process

The Lightning Process er et 3-dagers kurs som henvender seg til personer med ulike fysiske, psykiske eller stressrelaterte lidelser. Metoden ble utviklet av den engelske osteopaten og terapeuten Phil Parker.
The Lightning Process baserer seg etter egen beskrivelse blant annet på kognitive teknikker, hypnoterapi, løsningsfokusert terapi samt nevrolingvistisk programmering. I løpet av kurset lærer deltakerne å endre gamle tankemønstre samt stimulere hjernen til å gå inn i nye nevrologiske spor.
Synet på kurset er delt. Tilhengere mener at det kan gjøre pasienter friske eller mye bedre av sine tilstander eller sykdommer. Kritikere peker på at det foreligger lite ekstern dokumentasjon på at kurset har effekt, og at flere pasienter har fått sin tilstand forverret på lengre sikt.
En studie gjennomført av Universitetet i Tromsø og NAFKAM fra 2012 viste at pasientens tillit til behandlingsformen var svært utslagsgivende på resultatet av kurset.
I august 2012 ble Phil Parker felt av Advertising Standards Authority, det britiske motstykke til Forbrukerombudet. Man konkluderte da med at The Lightning Process ikke kunne dokumenteres å ha effekt på sykdom og at markedsføringen dermed var villedende. Parker ble da pålagt å fjerne alle helsepåstander fra sin markedsføring.
Álvaro Obregón-demningen

Álvaro Obregón-demningen er en demning i delstaten Guanajuato i Mexico som demmer opp den kunstige innsjøen Ouiachic, i nærheten av byen Dolores Hidalgo. Det er elven Río Yaqui som demmes opp av demningen, som har en høyde som er oppgitt til mellom 244 meter og 260 meter og lengde 80 meter. Demningen er således blant verdens 10–12 høyeste. Vannfallet finnes i elven Rio de Mextiquic i fjellkjeden vestlige Sierra Madre, som løper langs vestkysten av Mexico parallelt med Stillehavet.
Demningen sørger for flomvern og kraftproduksjon, og innsjøen har blitt en mye besøkt turistattraksjon for naturopplevelser og fiske.
Masahiro Miyashita

Karriere

Masahiro Miyashita startet sin profesjonelle karriere i Omiya Ardija i 1998.
David Edwards

Landslaget

Han ble tatt ut i Wales EM-tropp til EM i Frankrike 2016.
Teófilo Braga

Bakgrunn, ekteskap

Hans mor hadde syv barn - Teófilo var den yngste. Tre av dem døde i spedbarnsalderen, de andre som levde opp var Luís, João Fernandes og Maria José. Teófilos far ble enkemann da Teófilo var bare tre år gammel. Moren døde da hun var 31 år. 
Faren var først artilleriløytnant og kommandant i Mosteiros, og forlot hæren etter Evoramonte-konsesjonen. Ubemidlet opprettet han en nautisk-matematisk skole i Ponta Delgada, og fant senere en stilling på en lokal ungdomsskole i Ponta Delgada. To år etter gjengiftet faren seg med Ricarda Joaquina Marfim Pereira. Hun hadde en klart negativ innstilling mot den unge Teófilo. To døtre ble født av dette ekteskapet (Maria da Glória og Maria do Espírito Santo).
Han giftet seg i 1878 med Maria do Carmo Xavier og de hadde tre barn sammen, som alle sammen døde i ung alder.

Litteraturkarriere

Braga utgav da han var 16 år diktsamlingen Folhas verdes. Han ble doktor juris ved universitetet i Coimbra i 1868 og var deretter fra 1872 professor i moderne litteratur ved Curso superior de lettras i Lisboa. I 1890 ble han innvalgt i det portugisiske vitenskapsakademi. 
Braga var en uvanlig produktiv forfatter. I tillegg til en stor mengde arbeider i bokform, skrev han også bidrag til innalandske og utenlandske tidsskrifter. 
Han skrev dikt som Stella Matutina (1863; et bibelsk epos), Visão dos tempos (1864, et slags verdensaltets og menneskeslektens epos, i Victor Hugos stil) og Torrentes (1868). 
Braga var også litteraturhistoriker. Hans utga Historia da litteratura portugueza (i form av monografier) i 16 bind (1870-80) og de kortere handbøkene Theoria (Manual, Curso} da historia da litteratura portugueza. Han behandlet samtidige forfattere i Modernas ideias na litteratura portugueza (2 bind, 1892). 
Til Camões' 300-årsjubileum utga han Bibliographia camoniana (1880). 
I studentårene samlet han sitt lands folkeviser, romanser og sagn. Til dette arbeidet hører Cancioneiro popular (1867), Contos tradicionaes do povo portuguez (2 bind, 1883) og O povo portuguez nos seus costumes, crenças e tradições (to bind, 1886). 
På det filosofiske område introduserte han Auguste Comtes positivisme i Portugal ved særlig utgitte skrifter og artikler i tidsskriftet «O positivismo» (1800-86).
Han forfattet en verdenshistorie, Historia universal (2 bind, 1878-82) og skrev også Coimbra-universitetets historie (tre bind, 1892-97).

Politisk karriere

I politisk henseende var Braga radikal og en av det demokratiske partis ledere. Han ble ved monarkiets fall i Portugal i oktober 1910 gjort til den nye republikkens provisoriske president og forble dette frem til presidentvalget etter den nye forfatningen ble antatt i august 1911. Ved dette valget tapte han for Manuel de Arriaga.
Da så Arriaga av helsegrunner gikk av den 29. mai 1915, ble Braga gjort til president for det gjenstående av dennes embetstid, til den 6. oktober samme år.
Han er gravlagt i klosteret Jerónimos i Belém.
Strekkfisk

En strekkfisk brukes til å finjustere strekkrefter, normalt i en vaier eller stålstag. En strekkfisk er lagd av metall, med en øyeskrue e.l. i hver ende. Den ene øyeskruen er gjenget motsatt av den andre øyeskruen (venstregjenget). Mellom disse øyeskruene er en hylse som kan dreies. Når man skrur hylsa i den ene retningen, blir øyeskruene trukket mot hverandre slik at strekkfisken blir kortere. 
Tidligere brukte en jomfruer og tau i stedet for strekkfisker. Strekkfisker brukes i mange sammenhenger innen jernbane, lastsikring, bygninger, radiomaster, men sees kanskje oftest ombord på fartøyer.

Strekkfisker i laftehus

Laftevegger som ikke er avstivet tett nok (maksimum ca. fire meter) med tverrvegger, vil ha en tilbøyelighet til å bulne. Dette motvirkes ved vertikal avstivning med bindestolper, også kalt strekkfisker. Disse er vanligvis utført av boks (betegnelse på trelast med kvadratisk, eller tilnærmet kvadratisk tverrsnitt), én montert på utsiden og én på innsiden av lafteveggen, sammenbundet med gjennomgående bolter.
Aalunnguup atuarfia

Aalunnguup atuarfia er den eneste skolen i bygden Kangerluk i Qeqertarsuaq kommune.
Kangerluk ligger på øya Disko, på vestkysten av Grønland. Bygden har bare ca. 50 innbyggere, og skolen har bare 5 elever. Skolen dekker 1. til 10. klassetrinn, etter dette må elevene fortsette skolegangen i kommunens eneste by, Qeqertarsuaq.
Brevianta

Utbredelse

Disse artene lever i Sør- og Mellom-Amerika, fra Mexico i nord til Brasil i sør.
Vågsbygd Handy

Vågsbygd Handy er en rap-gruppe fra Vågsbygdområdet i Kristiansand. Gruppens medlemmer kommer henholdsvis fra gruppene Fresh in the flesh og Ord Mot Ord som begge var aktive i Kristiansandsområdet på nittittallet. Allerede før de hadde blitt Vågsbygd Handy hadde de spilt konserter fra Haugesund til Münster i Tyskland.
Etter å ha bidratt på en rekke mixtapes har mye arbeid resultert i et debutalbum sluppet i februar 2006.
Krøniken om engelskmennenes konger

Krøniken om kongene til engelskmennene ble skrevet ca. 1128 av munken og historikeren William av Malmesbury (ca. 1090–1143). Den var basert på hans Gesta regum anglorum (De engelske kongenes dåder), 1127, som fulgte samme opplegg som hans teologiske verk, Gesta pontificum anglorum (De engelske biskopenes dåder), 1125. En revidert utgave av Gesta regum anglorum ble dedikert jarl Robert av Gloucester i 1127.
William av Malmesburys historie strekker seg fra de tidligste perioder og fram til regimet til kong Stefan av England. Selv om William av Malmesbury betraktes som en etterrettelig forfatter bedømmer han ofte historien basert på kristen etikk. Å bli truffet av lynet var ikke bare en uheldig hendelse, men også en guddommelig staff for ens synder. Boken inneholder også informasjon av betydning for historikerne, som blant annet at den er en av de tidligste bekrefter på at Rollo, Vilhelm Erobrerens forfar, faktisk var av norsk opprinnelse.
I forordet nevner forfatteren at «Den Første Boken, derfor, inneholder en knapp opptegnelse av de engelske, fra den tiden av deres landstigning til Britannia og til den av kong Egbert, som etter de ulike prinsene hadde falt på ulikt vis, fikk monarkiet for bortimot hele øya. (...) Den Andre Boken vil inneholde den kronologiske rekken av konger til normannerne kom. Den Tredje følgende Boken vil være opptatt av historien til de tre følgende kongene, med tillegg av hva som enn skjedde andre steder i deres tid, som fra dens berømmelse kan kreve en mer spesiell oppmerksomhet.»
Boken er gjenutgitt i moderne tid, blant annet i England i 1904 og 1968.
Washington Navy Yard

Washington Navy Yard er en orlogsstasjon i Washington, DC, og et tidligere skipsverft og tøyhus for den amerikanske marinen. Stasjonen har i løpet av historien fungert som marinens administrative og seremonielle hovedkvarter.
Landområdet som stasjonen ligger på ble kjøpt gjennom en føderal lov 23. juli 1799. Washington Navy Yard ble etablert 2. oktober 1799, dagen da landområdet ble overført til marinen. Stasjonen er marinens eldste landinstallasjon.
Washington Navy Yard ligger langs nordre bredd av Anacostia River, ca. to kilometer før den renner ut i Potomac River. Det 0,26 kvadratkilometer store området strekker seg ca. én kilometer langs elven. I nord grenser verftsområdet til M Street, en av hovedtrafikkårene i det sørlige Washington. I øst grenser det til Interstate 295, og i vest til First Street, som ca. en og en halv kilometer lenger mot nord passerer Capitol.
Yosuke Fujigaya

Karriere

Yosuke Fujigaya startet sin profesjonelle karriere i Consadole Sapporo i 1999. Han har også spilt for Gamba Osaka og Júbilo Iwata.
Han ble tatt ut i Japans tropp til VM i fotball U-20 2001.
AMD Turbo Core

AMD Turbo Core er en teknologi som er implementert av AMD og som tillater mikroprosessoren å dynamisk justere klokkefrekvensen. Dette gir økt ytelse når det er påkrevet mens man samtidig opprettholder lavt strømforbruk og varmeparametere. Teknologien ble innført i AMD Phenom II X6 som var basert på AMD K10. AMD Turbo Core er tilgjengelig på  AMD A-Serien med APUer.
En parallell til AMD Turbo Core er Intel Turbo Boost. Teknologien AMD PowerNow! benytter seg også av justering av klokkefrekvensen for å minske strømforbruket.
Kornsirkler - visittkort fra det ukjente

Kornsirkler - visittkort fra det ukjente er en norsk dokumentarfilm fra 2006 som handler om kornsirkler. Filmen ble laget av regissør Terje Toftenes. 
I filmen blir kornsirkelfenomenet undersøkt og forsøkt dokumentert ut fra en hypotese om at kornsirkler er kommet i stand av utenomjordiske vesener eller overnaturlige hendelser. Filmen har blant annet vunnet den amerikanske prisen EBE Awards for beste dokumentarfilm i kategorien «UFO Related Theme».
Telemark politidistrikt

Organisering

Telemark politidistrikt var organisert i åtte driftsenheter. Av dem hadde fire distriktsovergripende funksjoner og fire var geografiske driftsenheter.
Driftsenheter med distriktsovergripende funksjoner:

Administrativ enhet

Administrativ enhet hadde en ren stabsfunksjon for politimesteren med ansvar for økonomi, personal og organisasjon, lønn, IKT, post og arkiv samt husforvaltning. Administrativ enhet var ledet av administrasjonssjef Line Grøtsund.

Felles operativ enhet (FOE)

Felles operativ enhet koordinerte politiets ressursinnsats i hele Telemark gjennom operasjonssentralen i Skien. I tillegg ivaretok FOE beredskapsplanlegging, sentralarresten og sentralbordfunksjon for Telemark politidistrikt. Felles operativ enhet var ledet av politiinspektør Andreas Rødø.

Felles kriminalenhet (FKE)

Felles kriminalenhet omfattet spesialteam for etterforskning av organisert kriminalitet, økonomisk og miljøkriminalitet, familievold og seksuelle overgrep samt team for kriminalteknikk og IKT-etterforskning. FKE omfattet også påtalefunksjoner for hele politidistriktet. FKE hadde ansvaret for straffesaksbehandlingen og gav direktiver for hele straffesakskjeden. Felles kriminalenhet var ledet av visepolitimester Knut Kolloen.

Politiets sikkerhetstjeneste (PST)

Politiets sikkerhetstjeneste er den nasjonale sikkerhetstjenesten i Norge. PST forebygger og etterforsker lovbrudd mot nasjonens sikkerhet og selvstendighet. PST er en særskilt del av polititet og har medarbeidere i alle politidistriktene. PST i Telemark ledes av politioverbetjent Ivar Hanssen.
Geografiske driftsenheter:

Driftsenhet Grenland

Driftsenhet Grenland omfatter Grenland politistasjon og lensmannskontorene i Bamble og Siljan.

Driftsenhet Vestmar

Driftsenhet Vestmar omfatter Kragerø politistasjon og lensmannskontorene i Drangedal og Nissedal.

Driftsenhet Midt- og Vest-Telemark

Driftsenhet Midt- og Vest-Telemark omfatter lensmannskontorene i Bø og Sauherad, Fyresdal, Kviteseid, Nome, Seljord, Tokke og Vinje.

Driftsenhet Øst-Telemark

Driftsenhet Øst-Telemark omfatter Notodden politistasjon, Rjukan politistasjon og lensmannkontoret i Hjartdal.
Evklid

Historisk person

Det er vanlig å tilskrive personen Evklid æren for å ha skrevet Elementene, selv om det eksisterer lite historisk belegg for dette. Han blir første gang omtalt av den greske filosofen Proklos på 400-tallet e.Kr. i en oversikt om datidens geometri. Der blir det sagt at Arkimedes i ett av sine arbeid, henviste til Evklid. Er det riktig, betyr det at han må ha levd tidligere enn Arkimedes. Det gir et visst grunnlag til å si at Evklid levde omtrent 300 f.Kr. eller tidligere. Det var da gått hele 600 år frem til at Proklos som den første skriver om han. Siden har det ikke dukket opp nye troverdige kilder som kan si noe om Evklid som historisk person. 
Man kan også tenke seg at Evklid ikke var én person, men at hans navn i stedet representerte en gruppe av matematikere som samlet eksisterende kunnskap om matematikk og geometri. Navnet Evklid kunne de ha tatt for å gi verket mer tyngde da det pekte mot filosofen Evklid fra Megara som på det tidspunktet nøt stor respekt. Av samme grunn er bilder av Evklid opp gjennom årene blitt blandet sammen med bilder av Evklid fra Megara.
Ekvatorial-Guineas herrelandslag i fotball

Historie

Laget spilte sin første offisielle landskamp borte mot Kina den 23. mai 1975, en kamp de tapte 6–2. Ekvatorial-Guinea har ikke kvalifisert seg til sluttspillet i et Verdensmesterskap, men deltok for første gang i Afrikamesterskapet i 2012. Laget regnes tradisjonelt for å være et av Afrikas svakere lag i henhold til FIFAs verdensranking.
I senere tid har Ekvatorial-Guinea tiltrukket seg oppmerksomhet grunnet sin kontroversielle tendens til å rekruttere utenlandske spillere (især spanjoler og brasilianere) og gi dem statsborgerskap til tross for lite eller ingen tilknytning til landet. I 2009 skrev den sørafrikanske journalisten og FIFA-arkivaren for afrikansk fotball, Mark Gleeson, et lengre innlegg hos fotballmagasinet World Soccer hvor han kritiserte denne praksisen og mente at den undergraver integriteten til afrikansk fotball.
1. divisjon fotball for menn 1996

Opp- og nedrykk

Begge avdelingsvinnerne rykket opp til Eliteserien 1997, mens nummer to i hver avdeling spilte kvalifisering mot hverandre om opprykk. På grunn av sammenslåingen fra to til én avdeling var det seks lag fra hver avdeling som rykket ned til 2. divisjon 1997, mens de to 6.-plassene spilte kvalifisering mot de seks avdelingsvinnerne fra 2. divisjon 1996 om å beholde plassen.
Direkte opprykk: Lyn og Haugesund
Kvalifisering til Eliteserien: Sogndal rykket opp etter kvalifiseringskamper mot Odd
Kvalifisering til 1. divisjon 1997: Harstad og Byåsen beholdt begge plassen gjennom kvalifisering
Direkte nedrykk: Jevnaker, Tromsdalen, Ullern, Elverum, Stålkameratene, Mjøndalen, Fana, Strindheim, Nardo, Vidar, Åsane og Fyllingen
Erik Gustaf Boströms første regjering

Erik Gustaf Boströms første regjering var Sveriges regjering mellom 10. juli 1891 og 12. september 1900. Regjeringssjef (statsminister) var Erik Gustaf Boström.
Suicide Squad (film)

Handling

Et hemmelig regjeringsbyrå ledet av Amanda Waller, ved navn A.R.G.U.S., skaper en arbeidsgruppe bestående av superskurker kalt the Suicide Squad. De blir tildelt farlige oppgaver i bytte for å ha det moro.
Johann Georg I av Sachsen-Eisenach

Johann Georg I. von Sachsen-Eisenach (født 12. juli 1634 i Weimar; død 19. september 1686 i Jaktslottet Prunftau ved Eckardtshausen-Wilhelmsthal under jakt) var hertug av Sachsen-Eisenach og stammet fra den ernestinske linjen av Wettinerslekten.
Utøykaia

Utøykaia, også kalt «Thorbjørnkaia», er en kai ved Tyrifjorden i Hole. Kaia ligger ca. 450 meter sør for brygga ved Utvika Camping og ca. 100 meter nord for Lia gård. Ved Fv155 (gamle E16) er det skiltet «Utøya» ned mot Utøykaia. Fra kaia er det ca. 600 meter over til brygga på Utøya.
MS «Thorbjørn» ligger normalt fortøyd ved kaia. Under AUFs årlige sommerleir går fartøyet i skytteltrafikk mellom Utøya og Utøykaia.

Terrorangrepet 22. juli 2011

Utøykaia var et sentralt sted i forbindelse med terrorangrepet 22. juli 2011. AUF hadde et vakttelt og to vakter på kaia da terroristen Anders Behring Breivik ankom i en sølvgrå Fiat Doblo varebil. Breivik parkerte bilen ved skogkanten på kaianlegget. En av vaktene, Simen Brænden Mortensen, gikk bort og snakket med Breivik, som ble sittende i bilen. Simen sjekket Breiviks polititjenestebevis uten å oppdage at det var falskt. Deretter kalte han opp informasjonen på Utøya og ga melding om at en politimann skulle over. Simen spurte også om det var varslet. Han hørte deretter at informajonen kalte opp matrosen på MS «Thorbjørn». Etter en liten stund får han melding om at båten er på vei.
Noen minutter senere ankom MS «Thorbjørn» til Utøykaia. Leierlederen og kapteinen på MS «Thorbjørn» snakket med Breivik før de sammen gikk i båten. MS «Thorbjørn» la deretter fra kai og satte kursen mot Utøya. Litt senere hørte vaktene de første tre skuddene.
Dmitrij Trepov

Liv og virke

Han var sønn av generalen Fjodor Fjodorovitsj Trepov og Vera Lukasevitsj.
En av hans brødre var Aleksandr Trepov, som var statsminister i keiserdømmet Russland fra 23. november 1916 til 9. januar 1917. En annen bror var Fjodor Fjodorovitsj Trepov d.y., og en tredje bror var Vladimir Fjodorovitsj Trepov. Også Fjodor d.y. og Vladimir hadde fremstående stillinger i statsapparatet mens Nikolai II satt som keiser i Russland.
Trepov var sønn av politimester Fjodor Trepov i St. Petersburg som i 1878 ble utsatt for Vera Zasulitsjs attentat. Han ble utdannet ved Pasjekorpset.
Han deltok under Josif Gurko i den russisk-tyrkiske krig i 1877 og ble i 1896 utnevnt til politimester i Moskva, der han ble svært upopulær på grunn av sitt strenge og vilkårlige stil.
I 1905 ble Trepov utnevnt til øverstkommanderende i den russisk-japanske krig, men avslo dette. Han ble da generalguvernør i St. Petersburg med ekstraordinære fullmakter og til innenriksministerens adjoint. Under gatekampene Den blodige søndagen ble han beryktet for sin hensynsløshet. Samme år ble han utsatt han for et attentat, som i stedet dødelig såret general Sergej Kozlov. 
Kort deretter døde han plutselig. Mistankene om selvmord ble bilagt ved obduksjonen.
Generalens datter

Sammendrag

Paul Brenner (John Travolta), en krigsveteran fra Vietnamkrigen er utstasjonert ved en militærbase i delstaten Georgia. En kveld i nærheten av basen, punkterer det ene hjulet på bilen hans. Han prøver, uten særlig hell, å fjerne mutterne i hjulet med en liten tang når en yngre kvinnelig offiser kjører forbi og hjelper ham med en skiftenøkkel. Offiseren er kaptein Elizabeth Campbell (Leslie Stefanson), datteren til basens kommanderende general. Dagen etter kommer Brenner til henne med en kurv full av sjokolade og badesåper som takk for hjelpen. Neste kveld blir Campbell funnet drept. Brenner og en annen offiser, Sara Sunhill (Madeleine Stowe), som begge to er ansatt i U.S. Army Criminal Investigation Command, blir hentet inn for å etterforske saken. På åstedet har oberst William Kent (Timothy Hutton) og  militærpolitiet sikret området. Kaptein Campbell`s nakne kropp har blitt bundet fast med teltstenger, kvalt og antagelig voldtatt.
French Open 1981

French Open 1981 ble spilt i mai på Roland Garros-stadion i Paris. French Open er en Grand Slam-turnering i tennis på grus. Björn Borg vant singleturneringen for herrer for sjette gang og Hana Mandliková vant singleturneringen for damer.
Fana

Idrett

Fana huser flere nevneverdige idrettslag som Minde IL, Gneist, Bjarg, Fana IL, Fana Kajakklubb og Kalandseid idrettslag. I bydelen finner man idrettsanleggene Nesttun idrettsplass, Slåtthaughallen og Slåtthaug kunstisbane.
Stephanocircidae

Utseende

Disse loppene har helt eller delvis reduserte øyne.

Liv og utvikling

De aller fleste av disse loppene lever i bolene til gnagere og pungdyr (pungrotter i Amerika), men noen få arter av Craneopsyllinae ser også ut til å være knyttet til insektetere.

Utbredelse

Familien finnes nesten bare på den sørlige halvkulen, i Australia og Sør- og Mellom-Amerika.
West Delhi (distrikt)

Demografi

Ved folketellingen i 2011 var det 2 531 583 innbyggere i distriktet, mot 2 128 908 i 2001. Den urbane befolkningen utgjør 99,75 % av befolkningen.
Barn i alderen 0 til 6 år utgjorde 11,17 % ved folketellingen i 2011 mot 13,61 % i 2001. Antallet jenter i den alderen per tusen gutter var 867 i 2011 mot 859 i 2001.
Skiptvet kirke

Bygningen

Kirken har et rektangulært skip og et litt smalere, rett avsluttet kor. Opprinnelig hadde den et tårn i vest som er revet. Tårnfoten står igjen med sadeltak, og kirken har fått takrytter. I øst er gavlen murt helt til mønet, men gavlene er av tre. Vest for tårnfoten har kirken et våpenhus og øst for koret et sakristi, begge av tre.
Av middelalderens kirke er deler av murene bevart.
Til den gamle kirken var det knyttet et sagn om en drage. Dette sagnet ligger bak kommunevåpenet i Skiptvet.

Interiør

Kirken er enskipet med galleri i vest og langs nordsiden. Koret har en korbue i full bredde. 
Interiøret fra gjenoppbyggingen ble bortsett fra prekestolen og altertavlen fjernet og fornyet i 1895. I 1937 ble igjen interiøret restaurert av arkitekt Harald Sund og maleren Ulrik Hendriksen. Murene ble da hvitkalket, døpefont, korskille og benker fornyet. Det ble laget en ny himling til prekestolen og galleriene ble forandret. Interiøret ble malt i kraftigere farger og kirken fikk elektrisk lys og oppvarming.
Altertavlen fra 1768 ble hentet fra Norsk folkemuseum og den som var der fra 1898 ble plassert i gravkapellet.